b'\n_START_ARTICLE_\nSadomasokismi\n_START_SECTION_\nSadomasokismin psykologiaa\n_START_PARAGRAPH_\nSaksalainen psykoanalyytikko Richard von Krafft-Ebing k\xc3\xa4ytti termej\xc3\xa4 sadismi ja masokismi ensimm\xc3\xa4isen\xc3\xa4 kirjassaan Psychopathia Sexualis (1886). Samoihin aikoihin Sigmund Freud havaitsi, ett\xc3\xa4 sek\xc3\xa4 sadismi ett\xc3\xa4 masokismi esiintyv\xc3\xa4t usein samassa yksil\xc3\xb6ss\xc3\xa4, ja yhdisti n\xc3\xa4m\xc3\xa4 ominaisuudet sadomasokismin k\xc3\xa4sitteeksi. T\xc3\xa4m\xc3\xa4 havainto on laajalti hyv\xc3\xa4ksytty sek\xc3\xa4 kirjallisuudessa ett\xc3\xa4 k\xc3\xa4yt\xc3\xa4nn\xc3\xb6n sadomasokismissa \xe2\x80\x94 monet masokistit ja sadistit m\xc3\xa4\xc3\xa4rittelev\xc3\xa4t itsens\xc3\xa4 kykenev\xc3\xa4ksi toimimaan kumpana tahansa osapuolena. T\xc3\xa4llaisen kaksoisroolin omaksujasta voidaan k\xc3\xa4ytt\xc3\xa4\xc3\xa4 nimityst\xc3\xa4 switch (suom. "kytkin" tai "vaihtaa")._NEWLINE_Sek\xc3\xa4 Krafft-Ebing ett\xc3\xa4 Freud olettivat, ett\xc3\xa4 miesten sadismi johtui miesten seksuaalivaiston aggressiivisen osan h\xc3\xa4iri\xc3\xb6st\xc3\xa4. Masokismia pidettiin miehiss\xc3\xa4 huomattavasti poikkeuksellisempana miesten oletetun luonnollisen aggressiivisen seksuaalisen luonteen vuoksi. Freud ep\xc3\xa4ili, ett\xc3\xa4 masokismia l\xc3\xb6ytyy miehist\xc3\xa4 ainoastaan luonnollisemman sadismin muunnoksena. Naisten sadomasokismista keskusteltiin paljon v\xc3\xa4hemm\xc3\xa4n: sek\xc3\xa4 Freud ett\xc3\xa4 Krafft-Ebing olettivat masokismin olevan niin luonnollinen osa naisten seksuaalisuutta, ett\xc3\xa4 sen erottaminen poikkeavuutena olisi vaikeaa._NEWLINE_Havelock Ellis puolestaan v\xc3\xa4itti, ettei sadismin ja masokismin v\xc3\xa4liss\xc3\xa4 ole olennaista eroa, vaan ne voidaan n\xc3\xa4hd\xc3\xa4 toisiaan t\xc3\xa4ydent\xc3\xa4vin\xc3\xa4 tunnetiloina. H\xc3\xa4n huomautti my\xc3\xb6s ett\xc3\xa4 sadomasokismi keskittyy ainoastaan seksuaalista mielihyv\xc3\xa4\xc3\xa4 tuottavaan kipuun, eik\xc3\xa4 julmuuteen yleens\xc3\xa4, kuten Freud oli olettanut._NEWLINE_Ranskalainen filosofi Gilles Deleuze sen sijaan hylk\xc3\xa4si termin sadomasokismi keinotekoisena eritelless\xc3\xa4\xc3\xa4n Leopold von Sacher-Masochin teosta. H\xc3\xa4nen mielest\xc3\xa4\xc3\xa4n sadismin ja masokismin l\xc3\xa4ht\xc3\xb6kohta oli t\xc3\xa4ysin toisistaan poikkeava, ja niiden yhdist\xc3\xa4minen samaksi k\xc3\xa4sitteeksi keinotekoista. Masokistien mahdolliset sadistiset piirteet Deleuze tulkitsi vasteiksi masokismiin._NEWLINE_Nykyisin on useita selityksi\xc3\xa4 sille, miksi jotkut kokevat sadomasokismin nautinnolliseksi, ja vastaus riippuu paljolti yksil\xc3\xb6st\xc3\xa4. Toisille alistuvan roolin ottaminen voi merkit\xc3\xa4 terapeuttista pakoa stressist\xc3\xa4, vastuusta tai syyllisyydest\xc3\xa4. Toisille alistuminen voi tarkoittaa turvallisuutta. Sadisti sen sijaan saattaa nauttia vallasta tai masokistin tyydytt\xc3\xa4misest\xc3\xa4. On kuitenkin huonosti tiedossa, mik\xc3\xa4 pohjimmiltaan yhdist\xc3\xa4\xc3\xa4 n\xc3\xa4m\xc3\xa4 tunnetilat ja seksuaalisen nautinnon.\n_START_SECTION_\nSadomasokismin historiaa\n_START_PARAGRAPH_\nT\xc3\xa4m\xc3\xa4 seksuaalisuuden laji on osittain (sadismi) nimetty ranskalaisen markiisi De Saden mukaan, joka kirjoitti useita sadomasokistisia kirjoja ja novelleja. Markiisin elinaikana ne olivat julkinen salaisuus, sill\xc3\xa4 kukaan ei halunnut my\xc3\xb6nt\xc3\xa4\xc3\xa4 ostaneensa niit\xc3\xa4, vaikka monet tiesiv\xc3\xa4t niist\xc3\xa4 ja niiden kirjoittajasta. Ei ole varmoja todisteita siit\xc3\xa4, ett\xc3\xa4 markiisi olisi toteuttanut fantasioimiaan sadomasokistisia orgioita: kukaan aikalainen ei tunnustanut osallistuneensa niihin eik\xc3\xa4 yksik\xc3\xa4\xc3\xa4n nainen syytt\xc3\xa4nyt markiisia kidutuksesta. Levottoman aikakauden lehdist\xc3\xb6 olisi varmasti takertunut aiheeseen, jos olisi voinut todisteiden perusteella tehd\xc3\xa4 niin: tuolloin kunnianloukkaus oli vakava asia ja siit\xc3\xa4 s\xc3\xa4\xc3\xa4detyt rangaistukset ankaria.\n_START_SECTION_\n1600-luvun Japani\n_START_PARAGRAPH_\nJapanissa 1600-luvun Edo-kaudella varakkaissa piireiss\xc3\xa4 perinteisest\xc3\xa4 sidontataidosta, joka oli alun perin julma kidutusmenetelm\xc3\xa4, muokattiin omanlainen sadomasokismin muoto. Japanin sis\xc3\xa4llissodissa erilaiset sotaherrat ja rosvop\xc3\xa4\xc3\xa4llik\xc3\xb6t toisinaan kidnappasivat kilpailijoidensa rakastajattaria, vaimoja tai tytt\xc3\xa4ri\xc3\xa4, joita kidutettiin tai uhattiin kidutuksella uhkavaatimuksien painottamiseksi. Naisia ei kuitenkaan yleens\xc3\xa4 haluttu vahingoittaa pahoin, joten sidontataitoa kehitettiin vammojen v\xc3\xa4ltt\xc3\xa4miseksi. Sidontataitoa k\xc3\xa4ytettiin my\xc3\xb6s rakastajattarien ja jalkavaimojen kurittamiseen ja my\xc3\xb6hemmin sit\xc3\xa4 harrastettiin huvin vuoksi: Japanin taiteessa ja kirjallisuudessa on runsaasti kertomuksia ja kuvauksia siit\xc3\xa4. Japanilaisen perinteisen sidontataidon mestari on sensei (sensei viittaa japanin kieless\xc3\xa4 mihin hyv\xc3\xa4ns\xc3\xa4 ohjaajaan tai opettajaan, tietyn taidon hallitsijaan) ja h\xc3\xa4n tekee naisesta taideteoksen sitomalla t\xc3\xa4m\xc3\xa4n erilaisiin asentoihin symboloiden kasveja tai el\xc3\xa4imi\xc3\xa4. Nykyaikaisessa sidontaleikiss\xc3\xa4 usein painotetaan kuitenkin pitkitetty\xc3\xa4 n\xc3\xb6yryytyst\xc3\xa4 ja toisinaan liev\xc3\xa4\xc3\xa4 kivunkin tuottoa. Yleens\xc3\xa4 senseit ovat miehi\xc3\xa4 ja sidottavat naisia. V\xc3\xa4linein\xc3\xa4 on karkeita k\xc3\xb6ysi\xc3\xa4 sek\xc3\xa4 bambukeppej\xc3\xa4 ja vahakynttil\xc3\xb6it\xc3\xa4. T\xc3\xa4m\xc3\xa4 japanilainen sadomasokismin muoto unohtui 1800-luvun lopulla Japanin pyrkiess\xc3\xa4 l\xc3\xa4nsimaalaistumaan, jolloin varsinkin brittil\xc3\xa4ist\xc3\xa4 tapakulttuuria suosittiin. Sidontataito koki uudelleentulemisen toisen maailmansodan j\xc3\xa4lkeen Yhdysvaltain miehitt\xc3\xa4ess\xc3\xa4 Japanin p\xc3\xa4\xc3\xa4saaria. T\xc3\xa4ll\xc3\xb6in Yhdysvaltain sotilaita varten perustettiin useita bordelleja, joissa japanilainen sidonta oli er\xc3\xa4s suosituimmista ohjelmanumeroista.\n_START_SECTION_\nViktoriaaninen Britannia\n_START_PARAGRAPH_\nBritanniassa viktoriaanisena aikana sadomasokismi nousi kukoistukseen. Yl\xc3\xa4luokkaisten miesten ja naisten el\xc3\xa4m\xc3\xa4\xc3\xa4 leimasivat hemmotteleva palvelusv\xc3\xa4ki ja tiukka tapakulttuuri. Monet miehet ja usein naisetkin hakivat (oletettavasti) henkist\xc3\xa4 tasapainoa vierailemalla kalliissa bordelleissa vapaaehtoisesti n\xc3\xb6yryytett\xc3\xa4vin\xc3\xa4._NEWLINE_1950-luvun Britanniassa perinteinen tytt\xc3\xb6jen ja poikien sis\xc3\xa4oppilaitoksen koulukuri sai toisinaan sadomasokistisia piirteit\xc3\xa4 opettajien k\xc3\xa4ytt\xc3\xa4ess\xc3\xa4 v\xc3\xa4\xc3\xa4rin rankaisuvaltaansa oppilaitaan kohtaan. Tuolloin Britanniassa tehtiin maanalaisesti lukuisia pornografisia elokuvia, joiden aiheena oli oppilaitaan rankaiseva opettaja ja siten koulutytt\xc3\xb6teema vakiinnutti asemansa sadomasokistien fantasioissa. Stereotyyppisi\xc3\xa4 t\xc3\xa4m\xc3\xa4n kauden kuritusv\xc3\xa4lineit\xc3\xa4 ovat ruokokeppi eli cane sek\xc3\xa4 maila eli paddle._NEWLINE_Toinen oppilaitosymp\xc3\xa4rist\xc3\xb6\xc3\xb6n sijoitettava sadomasokismin muoto \xe2\x80\x93 todellisuudessa tai fantasiassa \xe2\x80\x93 ovat opiskelijayhteis\xc3\xb6jen initiaatioriitit, joihin kuvitellaan liittyv\xc3\xa4n piiskaamista esimerkiksi mailalla.\n_START_SECTION_\nSadomasokismi l\xc3\xa4himenneisyydess\xc3\xa4\n_START_PARAGRAPH_\nMuita sadomasokismin nousukausia olivat viktoriaanista aikaa muistuttavat vuodet 1950\xe2\x80\x931960 Yhdysvalloissa sek\xc3\xa4 seksuaalisen vapautumisen vuosina 1960\xe2\x80\x931970 Ranskassa; joidenkin tutkijoiden mukaan viimeksi mainittu oli er\xc3\xa4\xc3\xa4nlainen vastareaktio hippien seksuaalisille n\xc3\xa4kemyksille. Vuonna 1954 ilmestyi Pariisissa sadomasokistisen kirjallisuuden tunnetuimpiin teoksiin kuuluva O:n tarina (Histoire d\'O).\n_START_SECTION_\nSadomasokismi viestint\xc3\xa4v\xc3\xa4lineiss\xc3\xa4\n_START_PARAGRAPH_\nSadomasokismi on ollut suosittu kuvausten aihe Markiisi De Saden ajoista alkaen. Italiassa tuotetut sadomasokistiset sarjakuvat nousivat suosioon 1970-luvulla: aluksi niit\xc3\xa4 yritettiin sensuroida, mutta n\xc3\xa4iden "likaisten" sarjakuvien tulvaa pimeist\xc3\xa4 painotaloista oli mahdotonta pys\xc3\xa4ytt\xc3\xa4\xc3\xa4. Elokuvissa koitti jo 1910-luvulta alkaen maanalainen "eksploitaatio"-elokuvien aikakausi: ne hy\xc3\xb6dynsiv\xc3\xa4t tirkistelynhaluisten ihmisten uteliaisuutta rikkomalla r\xc3\xb6yhke\xc3\xa4sti kaikkia aikakautensa moraalik\xc3\xa4sityksi\xc3\xa4 esitt\xc3\xa4ess\xc3\xa4\xc3\xa4n h\xc3\xa4ik\xc3\xa4ilem\xc3\xa4t\xc3\xb6nt\xc3\xa4 pornografiaa ja v\xc3\xa4kivaltaa varsinkin naisia kohtaan._NEWLINE_Eksploitaatio-elokuvia tehtiin kiihtyv\xc3\xa4ll\xc3\xa4 tahdilla 1930-luvulta 1970-luvulle asti, jonka j\xc3\xa4lkeen sen suosio aleni muun pornografian tarjonnan lis\xc3\xa4\xc3\xa4ntymisen vuoksi ja valtavirran elokuvien muuttuessa yh\xc3\xa4 enemm\xc3\xa4n eksploitaatio-elokuvien kaltaisiksi. Internetiss\xc3\xa4 sadomasokismiin tai sadomasokistiseen pornoon liittyv\xc3\xa4t sivut ovat tehneet ilmi\xc3\xb6t\xc3\xa4 tunnetuksi.\n_START_SECTION_\nSadomasokismi Suomessa\n_START_PARAGRAPH_\nSadomasokismi luokiteltiin Suomessa kansainv\xc3\xa4lisen tautiluokituksen perusteella fetisismin ja transvestismin ohella sairaudeksi aina vuoteen 2011 saakka. Tuolloin Terveyden ja hyvinvoinnin laitos p\xc3\xa4\xc3\xa4tti poistaa ne luokituksesta, koska niiden mukana ololle ei n\xc3\xa4hty en\xc3\xa4\xc3\xa4 kunnollisia l\xc3\xa4\xc3\xa4ketieteellisi\xc3\xa4 perusteluita._NEWLINE_2000-luvulla Suomessa toimii useita sadomasokistien j\xc3\xa4rjest\xc3\xb6j\xc3\xa4, kuten Kinky Club sek\xc3\xa4 Bizarre. Sadomasokismilla on kuitenkin huomattavan pitk\xc3\xa4t juuret Suomessa. Nahkamiesten Motorsport Club of Finland oli yksi uranuurtajista. Kuitenkin t\xc3\xa4m\xc3\xa4 j\xc3\xa4rjest\xc3\xb6 ei ollut nimenomaisesti yleis-sadomasokistinen j\xc3\xa4rjest\xc3\xb6, vaan se keskittyi homoseksuaaliseen sadomasokismiin. _NEWLINE_Taiteessa Suomessa ovat erilaisia sadomasokistisia teemoja k\xc3\xa4sitelleet muun muassa Tom of Finland, Kalervo Palsa (erityisesti El\xc3\xa4kel\xc3\xa4inen Muistelee-sarjakuva), Sirpa Ala-L\xc3\xa4\xc3\xa4kk\xc3\xb6l\xc3\xa4, Anja Kauranen, Kjell West\xc3\xb6 ja Nalle Virolainen._NEWLINE_Filosofiselta kannalta sadomasokismia on k\xc3\xa4sitellyt muun muassa Timo Airaksinen._NEWLINE_Vuonna 2012 ilmestyi INTO kustannukselta suomalaisten kirjailijoiden kirja Kipukynnys, joka kertoo sadomasokismista nyky-Suomessa.'